
РЕПУБЛИКА БЪЛГАРИЯ
Заместник-министър на земеделието и храните

………………………
………………………. г.

ОДОБРИЛ,
МИНИСТЪР:
Д-Р ГЕОРГИ ТАХОВ

ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ

ДОКЛАД
от Иван Капитанов – заместник-министър на земеделието и храните

Относно: Проект на Наредба за реда за предоставяне на обезпечения за издаване на лицензии за внос и износ на селскостопански продукти от или за трети страни


УВАЖАЕМИ ГОСПОДИН МИНИСТЪР,
На основание чл. 7а от Закона за нормативните актове във връзка с прилагането на Глава IV, раздели 2 и 3 от Делегиран регламент (ЕС) 2022/127 на Комисията от 7 декември 2021 година за допълнение на Регламент (ЕС) 2021/2116 на Европейския парламент и на Съвета с правила по отношение на разплащателните агенции и други органи, финансовото управление, уравняването на сметките, обезпеченията и използването на еврото (ОВ L 20, 31.01.2025 г.) (Делегиран регламент (ЕС) 2022/127) и чл. 52 от Регламент за изпълнение (ЕС) 2022/128 на Комисията от 21 декември 2021 година за определяне на правила за прилагането на Регламент (ЕС) 2021/2116 на Европейския парламент и на Съвета по отношение на разплащателните агенции и други органи, финансовото управление, уравняването на сметките, проверките, обезпеченията и прозрачността (ОВ L 20, 31.01.2025 г.) (Регламент за изпълнение (ЕС) 2022/128), внасям за одобряване проект на Наредба за реда за предоставяне на обезпечения за издаване на лицензии за внос и износ на селскостопански продукти от или за трети страни.

Причини, които налагат приемането на акта
В съответствие с разпоредбите на Закона за въвеждане на еврото в Република България и по-конкретно в § 6 е предвидено задължение за държавните органи в 6-месечен срок от влизането в сила на закона да приемат необходимите изменения и допълнения на подзаконови нормативни актове във връзка с въвеждане на еврото като парична единица на Република България. В изпълнение на § 6, ал. 1, т. 2 от Закона за въвеждане на еврото в Република България се налага действащите подзаконови нормативни актове да бъдат приведени в съответствие със закона при спазване на принципите на: защита на потребителите, информираност, ефективност и икономичност, прозрачност и приемственост и автоматично превалутиране на суми от левове в евро. Измененията и допълненията на тези подзаконови нормативни актове влизат в сила от датата, определена в Решение на Съвета на Европейския съюз за приемането на еврото от Република България, прието в съответствие с чл. 140, параграф 2 от Договора за функционирането на Европейския съюз и Регламент на Съвета на Европейския съюз, приет в съответствие с чл. 140, параграф 3 от Договора за функционирането на Европейския съюз.
В допълнение, с оглед на процедурата установена на европейско ниво във връзка с въвеждането на валутната единица „евро“ в държавите членки, следва да се отбележи и информацията от 04 юни 2025 г. относно двата конвергентни доклада на Република България, одобрени съответно от Европейската комисия и Европейската централна банка. Видно от информацията, публикувана на следния интернет адрес: https://bulgaria.representation.ec.europa.eu/novini-i-sbitiya/novini-0/vprosi-i-otgovori-doklad-za-konvergenciyata-za-2025-g-otnosno-blgariya-2025-06-04_bg, Европейската комисия в доклада за конвергенцията за 2025 г. стига до заключението, че България изпълнява условията за приемане на единната валута. Докладът е основата за предложението на Комисията за решение на Съвета относно приемането на еврото от България.
В своето прессъобщение, публикувано на следния интернет адрес: https://www.ecb.europa.eu/press/pr/date/2025/html/ecb.pr250604~26651b6294.bg.html, Европейската централна банка сочи, че видно от Доклада за конвергенцията, България е отбелязала добър напредък към икономическа конвергенция с еврозоната от 2024 г. насам.
В тази връзка е необходимо да бъде отменена Наредба № 15 от 1.10.2012 г. за реда за предоставяне на обезпечения за издаване на лицензии за внос и износ, сертификати за предварително фиксиране и удостоверения за възстановяване за селскостопански продукти от или за трети страни, издадена от министъра на земеделието и храните, (обн., ДВ, бр. 78 от 12.10.2012 г.) и да бъде приета нова Наредба, в която да се включат и промените произтичащи от правото на Европейския съюз, а именно:
· Отмяната на  глава VI от Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (OВ L 347, 20.12.2013 г.), която касае възстановяванията при износ на селскостопански продукти;
· Приемането на Делегиран Регламент (ЕС) 2022/127 и Регламент за изпълнение (ЕС) 2022/128, с които се отменят Делегиран Регламент (ЕС) № 907/2014 на Комисията от 11 март 2014 г. за допълнение на Регламент (ЕС) № 1306/2013 на Европейския парламент и на Съвета във връзка с разплащателните агенции и други органи, финансовото управление, уравняването на сметки, обезпеченията и използването на еврото (ОВ L 255, 28.08.2014 г.) и Регламент за изпълнение (ЕС) № 908/2014 на Комисията от 6 август 2014 г. за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на разплащателните агенции и други органи, финансовото управление, уравняването на сметките, правилата за проверките, обезпеченията и прозрачността (ОВ L 255, 28.08.2014 г.).

Цели
Предложените текстове на Наредба за реда за предоставяне на обезпечения за издаване на лицензии за внос и износ на селскостопански продукти от или за трети страни, са насочени към постигане на следните цели:
Създаване на ясни правила за предоставянето на обезпечения, гарантиращи изпълнението на задължението по издадена лицензия за внос или износ на земеделски продукти от и за трети страни и задържане на обезпечението при неизпълнение на задължението. Разпоредбите в проекта на наредба са в съответствие с правилата, въведени в правото на Европейския съюз.
Определяне на точни и ясни изисквания към видове гаранции, служещи като обезпечения за издаването на лицензии за внос и износ. Тези изисквания са съобразени с предоставените в правото на Европейския съюз възможности за използване на различни обезпечения, които са обвързани с националните законови разпоредби и приетите начини за предоставяне на гаранции. 
В проекта на наредба са посочени субектите, които могат да предоставят обезпечения, и които са обвързани с дейността на кредитните или финансови институции. Те трябва да са лицензирани или регистрирани от Българската народна банка (БНБ) за извършване на гаранционни сделки съгласно разпоредбите на Закона за кредитните институции.
Съгласно правото на Европейския съюз, размерът на обезпечението, което се предоставя на компетентния орган, е определен в евро, като държавите членки, които не са от еврозоната, приемат гаранции в националната си валута, съгласно определен централен курс за превалутиране. Проектът на Наредба е изготвен, без да се конкретизира видът на използваната за обезпечение валута, като по този начин са изпълнени разпоредбите на Закона за въвеждане на еврото в Република България.

Финансови и други средства, необходими за прилагането на новата уредба
Приемането на проекта на акт не води до въздействие върху държавния бюджет. За приемането на проекта на акт не са необходими допълнителни разходи/трансфери и други плащания по бюджета на Министерство на земеделието и храните и на Държавен фонд „Земеделие“ – Разплащателна агенция.

Очаквани резултати от прилагането на акта
С приемането на проекта на наредба се очаква да се създадат ясни и точни правила при прилагане на видовете обезпечения при администрирането на системите за лицензиране на вноса и износа на земеделски продукти от и за трети страни, както и за реда за предоставяне и задържане на обезпечение при неизпълнение на задължението за внос или износ.

Анализ за съответствие с правото на Европейския съюз
Общата правна уредба на реда за предоставяне на обезпечения е в Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (OB L 435 от 6.12.2021 г.) (Регламент (ЕС) 2021/2116). В Делегиран Регламент (ЕС) 2022/127 и Регламент за изпълнение (ЕС) 2022/128 са определени правилата за предоставяне и задържане на обезпеченията, както и възможните видове обезпечения, които държавите членки могат да използват.
С проекта на наредба се осигурява изпълнението на посочените по-горе регламенти,  като се определят видовете обезпечения, редът и условията за предоставяне и задържане поради неизпълнение на задължение за внос или износ на земеделски продукти от и за трети страни.
С проекта на наредба не се транспонират нормативни актове на институции на Европейския съюз, поради което не е изготвена и приложена таблица на съответствие с правото на Европейския съюз.

Информация за проведените обществени консултации
През м. май 2025 г. изготвеният проект на наредба е обсъден с представители на Държавен фонд „Земеделие“ - Разплащателна агенция, които са заинтересована страна.
На основание чл. 26, ал. 3 и 4 от Закона за нормативните актове, проектите на наредба и доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.


УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 7а от Закона за нормативните актове във връзка с прилагането на Глава IV, раздели 2 и 3 от Делегиран регламент (ЕС) 2022/127 на Комисията от 7 декември 2021 година за допълнение на Регламент (ЕС) 2021/2116 на Европейския парламент и на Съвета с правила по отношение на разплащателните агенции и други органи, финансовото управление, уравняването на сметките, обезпеченията и използването на еврото и чл. 52 от Регламент за изпълнение (ЕС) 2022/128 на Комисията от 21 декември 2021 година за определяне на правила за прилагането на Регламент (ЕС) 2021/2116 на Европейския парламент и на Съвета по отношение на разплащателните агенции и други органи, финансовото управление, уравняването на сметките, проверките, обезпеченията и прозрачността, предлагам да издадете приложеният проект на Наредба за реда за предоставяне на обезпечения за издаване на лицензии за внос и износ на селскостопански продукти от или за трети страни.

	Приложения:
	1. Проект на Наредба за реда за предоставяне на обезпечения за издаване на лицензии за внос и износ на селскостопански продукти от или за трети страни;
2. Справка за отразяване на постъпилите становища;
3. Постъпилите становища;
4. Справка за отразяване на постъпилите предложения и становища от обществената консултация, заедно с обосновка за неприетите предложения;
5. Предложения и становища, постъпили от обществената консултация.





ИВАН КАПИТАНОВ
Заместник-министър
[bookmark: _GoBack]
5
image1.jpeg




